Iført skudsikker vest og en pistol i hver hånd blev Omar el-Hussein ramt af flere skud, indtil han døde tidligt om morgenen 15. februar 2015 på Svanevej i København.

Det fremgår af undersøgelser foretaget af Statsadvokaten i København og Den Uafhængige Politiklagemyndighed om politiets drab på den 22-årige attentatmand. Redegørelserne slår fast, at betjentene skød i lovlig og nødvendig nødværge.

Af redegørelserne fremgår det, at det, der førte til de sidste minutter i Omar el-Husseins liv, var tre politimænds overbevisning om, at den mand, de fulgte efter, var den samme mand, der forinden havde skudt og dræbt to personer på henholdsvis Krudttønden og uden for synagogen i Krystalgade.

ritzau